Kleuterskole se skuif na basiese onderwys verwelkom(Argieffoto: Verskaf) Dienste vir vroeë kinderontwikkeling, wat onder meer kleuterskole, crèches en dagmoedersorg insluit, skuif nou amptelik van die departement van maatskaplike ontwikkeling na die departement van basiese onderwys. ŉ Kennisgewing daaroor is Woensdag in die Staatskoerant geplaas. Administratiewe regte, bevoegdhede en funksies van dié sektor sal volgende jaar amptelik op 1 April na die departement van basiese onderwys oorgeplaas word. Marisa Engelbrecht, sektorhoof van Solidariteit se maatskaplikewerkersgilde, het die skuif verwelkom. “Ons is verheug dat kleuterskole en ander dienste vir vroeë kinderontwikkeling na die departement van basiese onderwys skuif. Ons ervaring is dat die departement van maatskaplike ontwikkeling nie doeltreffend bestuur word nie. Dié departement versuim om in die belang van die sektore onder hom op te tree, dermate dat regsoptrede nodig is, soos in die oopmaak van kleuterskole tydens die pandemie. “Dié departement se agting hiervoor is so min dat hy selfs versuim om in die hof te verskyn.” Volgens Engelbrecht speel dienste en programme vir vroeë kinderontwikkeling ŉ belangrike rol in die opvoeding en ontwikkeling van kinders se vaardighede. Hierdie vaardighede is noodsaaklik vir kinders se vordering in die skoolstelsel. “Hoewel ons twyfel dat die skuif enigsins die departement van maatskaplike ontwikkeling se aandag aan werklike maatskaplike kwessies gaan verbeter, glo ons dat sy kapasiteit nou sal vermeerder om maatskaplike werkers te ondersteun. “Ons glo ook dat kleuterskole en ander sentrums vir vroeë kinderontwikkeling nou die nodige ondersteuning sal ontvang wat hulle verdien,” sê Engelbrecht.